সাসেক্সের যুবরাজ আর্চি

**সাসেক্সের যুবরাজ আর্চি** (আর্চি হ্যারিসন মাউন্টব্যাটেন-উইন্ডসর; জন্ম: ৬ মে, ২০১৯) হলেন ব্রিটিশ রাজপরিবারের একজন সদস্য। তিনি সাসেক্সের ডিউক প্রিন্স হ্যারি এবং সাসেক্সের ডাচেস মেগান মার্কলের ছেলে। তিনি হলেন রাজা তৃতীয় চার্লসের নাতি এবং তিনি ব্রিটিশ সিংহাসনের উত্তরাধিকারীর তালিকায় ষষ্ঠ স্থানে রয়েছেন।

## জন্ম, পরিবার ও শৈশবকাল
আর্চি হ্যারিসন মাউন্টব্যাটেন-উইন্ডসর ২০১৯ সালের ৬ মে সকাল ৫ টা বেজে ২৬ মিনিটে (বিএসটি; ০৪: ২৬ ইউটিসি) লন্ডনের পোর্টল্যান্ড হাসপাতালে জন্মগ্রহণ করেছিলেন। তিনি সাসেক্সের ডিউক হ্যারি ও ডাচেস মেগানের প্রথম সন্তান। পূর্বের রাজকীয় রীতি অনুযায়ী হাসপাতালে কোনো তাৎক্ষণিক ফটোকলিং (ছবি তোলার আয়োজন) অনুষ্ঠিত হয়নি। তার জন্মের খবর বাকিংহাম প্রাসাদ থেকে একটি ফ্রেমযুক্ত নোটিশের মাধ্যমে ঘোষণা করা হয়েছিল, যদিও পূর্বেকার রাজকীয় জন্মের মতো মায়ের ডাক্তারদের স্বাক্ষর সেখানে ছিল না। তার জন্ম উদযাপন করার জন্য বিভিন্ন গুরুত্বপূর্ণ স্থান আলাদা আলাদা রঙে আলোকিত করা হয়, যেমন: নায়াগ্রা জলপ্রপাত, সিএন টাওয়ার ও লন্ডন আই।  ২০১৯ সালের ৮ মে তার নাম ঘোষণা করা হয়। তবে তার বংশ পরিচয় মিশ্র প্রকৃতির, যার মধ্যে আফ্রিকান-আমেরিকান ও ইউরোপীয়-আমেরিকান মাতৃবংশ রয়েছে। তিনি যুক্তরাজ্য এবং মার্কিন যুক্তরাষ্ট্র উভয়ের নাগরিকত্বের অধিকারী।

আর্চির মা-বাবা তাকে যখন তার প্রপিতামহী ও প্রপিতামহা রানি দ্বিতীয় এলিজাবেথ ও প্রিন্স ফিলিপের সঙ্গে প্রথমবার দেখানোর জন্য নিয়ে যান, তখন তার বয়স মাত্র দুই দিন ছিল। ২০১৯ সালের ৬ জুলাই উইন্ডসর দূর্গের ব্যক্তিগত চ্যাপেলে ক্যান্টারবেরির আর্চবিশপ জাস্টিন ওয়েলবি দ্বারা জর্দান নদীর পানি ব্যবহার করে তাকে রাজকীয় খ্রিস্টীয় পোশাকে খ্রিস্টান করা হয়। রাজপরিবারের প্রচলিত নিয়মের বাইরে তার বাবা-মা তার আধ্যাত্মিক অভিভাবকের পরিচয় প্রকাশ করেননি। পরে জানা যায়, তার চারজন আধ্যাত্মিক অভিভাবক ছিলেন: চার্লি ভ্যান স্ট্রাউবেনজি, টিগি পেটিফার, মার্ক ডায়ার ও ওয়েস্টমিনস্টারের সপ্তম ডিউক।

২০২০ সালের শুরুতে আর্চির পিতা-মাতা রাজপরিবারের কর্মরত সদস্য হিসেবে নিজেদের দায়িত্ব থেকে পদত্যাগ করেন। এরপর তার পরিবার উত্তর আমেরিকায় চলে যায় এবং সেই বছরের গ্রীষ্মে ক্যালিফোর্নিয়ার মন্টেসিটো কমিউনিটিতে বসতি স্থাপন করে। তার ছোট বোন লিলিবেট ২০২১ সালে জন্মগ্রহণ করে।

## জনসম্মুখে উপস্থিতি
২০১৯ সালের সেপ্টেম্বর ও অক্টোবর মাসে আর্চি তার বাবা ও মায়ের সঙ্গে দক্ষিণ আফ্রিকার সফরে যান, যেখানে তারা মালাউই, অ্যাঙ্গোলা, দক্ষিণ আফ্রিকা ও বতসোয়ানায় ঘুরে আসেন। ২০২০ সালে নিজের প্রথম জন্মদিন উপলক্ষে আর্চি তার মায়ের সঙ্গে একটি গল্প পাঠের ভিডিওতে উপস্থিত হন। এটি ছিল "সেভ দ্য স্টোরিজ" ক্যাম্পেইনের অংশ, যা করোনাভাইরাস মহামারির কারণে প্রভাবিত শিশু ও পরিবারগুলিকে সহায়তা করার জন্য একটি প্রকল্প হিসেবে কাজ করে।

## উপাধি, সম্বোধন ও উত্তরাধিকারী
আর্চি নিজের পিতার উপাধি সাসেক্সের ডিউক, ডামবার্টনের আর্ল ও কিলকিল বারোনির উত্তরাধিকারী হিসাবে প্রচলিত রাজকীয় রীতি অনুযায়ী জন্মের সময় থেকেই প্রিন্স হ্যারির ডিউক উপাধি ও ডামবার্টনের আর্ল খেতাব ব্যবহার করার অধিকারী ছিলেন। তবে মিডিয়ায় খবর আসে, ডিউক ও ডাচেস সিদ্ধান্ত নিয়েছিলেন যে, আর্চিকে “মাস্টার আর্চি হ্যারিসন মাউন্টব্যাটেন-উইন্ডসর” হিসেবে পরিচিত করানো হবে, যাতে তিনি একজন সাধারণ নাগরিক হিসেবে বড় হতে পারেন এবং এটি তাদের অভিপ্রায় অনুযায়ী ছিল।

তৃতীয় চার্লসের রাজত্ব গ্রহণের পর আর্চি যুবরাজ খেতাব ও "মহামান্য রাজকুমার" (রয়াল হাইনেস) শৈলী ব্যবহার করার অধিকারী হন। কারণ তিনি হলেন মনার্কের পুত্রের সন্তান এবং এটি ১৯১৭ সালে রাজা পঞ্চম জর্জ দ্বারা জারি করা রাজকীয় অনুমোদন অনুযায়ী বৈধ। তবে কয়েকটি সূত্র জানায়, এটি এখনও স্পষ্ট নয় যে তিনি সেই খেতাব ও শৈলী ব্যবহার করবেন কিনা। কারণ রাজপরিবারের যেই সকল সদস্য খেতাবের অধিকারী, তারা তা ব্যবহার করেন না। 'অপ্রাহ উইথ মেগান অ্যান্ড হ্যারি' শিরোনামের একটি সাক্ষাৎকারে সাসেক্সের ডাচেস মেগান উল্লেখ করেন যে, তাকে বলা হয়েছিল যে, তার পুত্রের এই অধিকার পরিবর্তন করা হতে পারে। তৃতীয় চার্লসের সংক্ষিপ্ত রাজপরিবার পরিকল্পনা ১৯৯০-এর দশক থেকে চালু ছিল। 

রাজপরিবারের অফিসিয়াল ওয়েবসাইটে ২০২৩ সালের ৯ মার্চ তাকে “প্রিন্স আর্চি অফ সাসেক্স” (সাসেক্সের যুবরাজ আর্চি) হিসেবে উল্লেখ করা হয়েছে। পরবর্তীতে খবরে জানা যায় যে, তার যেকোনো খেতাব আনুষ্ঠানিক অনুষ্ঠানে ব্যবহৃত হবে; তবে দৈনন্দিন কথোপকথনে তা ব্যবহার করা হবে না।

## আরো দেখুন

* ব্রিটিশ রাজপরিবার
* যুবরাজ হ্যারি
* মেগান মার্কল

## তথ্যসূত্র


## বহিঃসংযোগ

* রাজপরিবারের ওয়েবসাইটে সাসেক্সের প্রিন্স আর্চি

বিষয়শ্রেণী:২০১৯-এ জন্ম
বিষয়শ্রেণী:রাজকীয় সন্তান